B4-0735, 0736, 0740, 0741, 0744 και 0747/97

Ψήφισμα σχετικά με τις διαπραγματεύσεις μεταξύ της Επιτροπής και της Κυβερνήσεων των ΗΠΑ σχετικά με το Nόμο Helms-Burton

Το Ευρωπαϊκό Κοινοβούλιο,

- έχοντας υπόψη παλαιότερα ψηφίσματά του σχετικά με την εξωεδαφική πολιτική και τις συνέπειές της για το εμπόριο και τον ανταγωνισμό στην παγκόσμια αγορά και ειδικότερα το ψήφισμά του της 15ης Μαΐου 1997 σχετικά με την αναστολή της διαδικασίας διευθετήσεως της διαφοράς στο πλαίσιο του ΠΟΕ όσον αφορά τον νόμο Helms-Burton ((ΣΠ της ημερομηνίας αυτής, Μέρος ΙΙ, σημείο 7.)),

Α. λαμβάνοντας υπόψη ότι ο νόμος Helms-Burton περιέχει σειρά διατάξεων με στόχο την μονομερή επέκταση της αμερικανικής νομοθεσίας σε επιχειρήσεις τρίτων χωρών (εξωεδαφικό αποτέλεσμα),

Β. λαμβάνοντας υπόψη ότι η στάση αυτή των Ηνωμένων Πολιτειών μπορεί να προκαλέσει ζημία στις συνεχιζόμενες διαπραγματεύσεις που αποβλέπουν στη σύναψη μιας Πολυμερούς Συμφωνίας για τις Επενδύσεις στο πλαίσιο του ΟΟΣΑ,

Γ. λαμβάνοντας υπόψη ότι έχει σημειωθεί πρόοδος στις διαπραγματεύσεις για τη σύναψη μιας Πολυμερούς Συμφωνίας για τις Επενδύσεις, παραμένουν ωστόσο ασαφείς οι επιπτώσεις από την προσπάθεια των Ηνωμένων Πολιτειών να επεκτείνουν μονόπλευρα την εθνική τους νομοθεσία σε τρίτες χώρες,

Δ. επισημαίνοντας τη συμφωνία που επήλθε ανάμεσα στην Αμερικανική Κυβέρνηση και την Επιτροπή, με την οποία ανεστάλη η διαδικασία της Επιτροπής ΠΟΕ - και η οποία πρόκειται να λήξει στις 15 Οκτωβρίου 1997 - καθώς και τις συνεχιζόμενες διμερείς διαπραγματεύσεις που αποβλέπουν στην υποβολή μιας κοινής προτάσεως στο πλαίσιο των διαπραγματεύσεων της Πολυμερούς Συμφωνίας για τις Επενδύσεις του ΟΟΣΑ,

Ε. επαναλαμβάνοντας την πεποίθησή του ότι οι δραστηριότητες της Επιτροπής στο ζήτημα αυτό αποτελούν αναπόσπαστο τμήμα των εκτελεστικών αρμοδιοτήτων που της έχουν ανατεθεί στον εν λόγω τομέα της κοινής εμπορικής πολιτικής και πρέπει να καλύπτονται από τη διαδικασία λήψεως αποφάσεων της ΕΕ σύμφωνα με τις σχετικές διατάξεις της Συνθήκης ΕΚ στα άρθρα 113, 228, παράγραφος 3, πρώτο και δεύτερο εδάφιο ή στο άρθρο 235,

ΣΤ. λαμβάνοντας υπόψη την ανάγκη πραγματοποιήσεως ενός διοργανικού τριμερούς διαλόγου προκειμένου να αποσαφηνιστεί η συμμετοχή του Κοινοβουλίου σε δραστηριότητες της ΕΕ στο πλαίσιο διεθνών οργανισμών όπως ο ΠΟΕ,

Ζ. έχοντας υπόψη το αίτημά του για τη σύνταξη μιας ετήσιας εγγράφου εκθέσεως σχετικά με τις δραστηριότητες της Επιτροπής σε επίπεδο διεθνών οργανισμών όπως ο ΠΟΕ προκειμένου να διασφαλιστεί διαφάνεια στα σχετικά ζητήματα,

Η. επιβεβαιώνοντας την ανάγκη να αναθερμανθεί και να επανεισαχθεί η υπόθεση στον ΠΟΕ κατά των εξωεδαφικών πολιτικών όπως οι νόμοι Helms-Burton και DΑmato- Kennedy των Ηνωμένων Πολιτειών, εκτός αν το Κοινοβούλιο λάβει μια ικανοποιητική απάντηση όσον αφορά την τήρηση της διακηρυγμένης του πολιτικής,

Θ. έχοντας υπόψη το ψήφισμα της 51ης συνόδου της Γενικής Συνελεύσεως των Ηνωμένων Εθνών, με το οποίο καταδικάστηκε για μία ακόμη φορά με μεγάλη πλειοψηφία ο εμπορικός αποκλεισμός που εφαρμόζουν οι ΗΠΑ κατά της Κούβας,

Ι. επισημαίνοντας ότι ορισμένες χώρες έχουν συνάψει με την Κούβα ικανοποιητικές συμφωνίες «σφαιρικών αντισταθμίσεων» για την αποζημίωση των ιδιοκτητών εθνικοποιημένων περιουσιακών στοιχείων,

ΙΑ. εκφράζει την ανησυχία του για το γεγονός ότι, μετά τη συμφωνία που επήλθε με την αμερικανική Διοίκηση για την αναστολή της διαδικασίας της ομάδας εξέτασης, το αμερικανικό Κογκρέσσο ενίσχυσε ακόμη περισσότερο το νομοθετικό πλέγμα μέτρων του με 8 τροπολογίες που εγκρίθηκαν από την ολομέλεια στις 11 Ιουνίου 1997,

ΙΒ. επειδή οι Ηνωμένες Πολιτείες υποστηρίζουν την άποψη ότι ο ΠΟΕ στερείται αρμοδιότητας στην υπόθεση αυτή και επειδή επιπλέον καταβάλλονται προσπάθειες αυστηροποιήσεως της εξωεδαφικής νομοθεσίας στον τομέα της εμπορικής πολιτικής,

ΙΓ. επειδή οι ΗΠΑ προσπαθούν μέσω των διαπραγματεύσεων του ΟΟΣΑ για τις επενδύσεις να παρακάμψουν την αναπόφευκτη απόρριψη της μονομερούς εξωεδαφικής εμπορικής πολιτικής από τον μηχανισμό διευθετήσεως των διαφορών του ΠΟΕ,

ΙΔ. επιβεβαιώνοντας τη σημασία του πολυμερούς χαρακτήρα και της ουδετερότητας του εμπορικού συστήματος στο πλαίσιο του ΠΟΕ και των συμφωνιών της ΓΣΔΕ,

1. καλεί την Επιτροπή να ενημερώσει πλήρως το Κοινοβούλιο μέσω των αρμοδίων του επιτροπών σχετικά με την εφαρμογή των συμφωνιών ΕΕ-ΗΠΑ στον τομέα των υφισταμένων μονομερών εξωεδαφικών πολιτικών[semigr ]

2. καλεί την Επιτροπή να κοινοποιήσει την έκκληση του Ευρωπαϊκού Κοινοβουλίου προς το Κογκρέσσο των Ηνωμένων Πολιτειών ώστε αυτό να απόσχει από προσπάθειες επιβολής της έννομης τάξης των ΗΠΑ σε τρίτες χώρες με μέτρα εξωεδαφικής πολιτικής, γεγονός που θα προκαλούσε ζημία στο παγκόσμιο εμπορικό σύστημα, συμπεριλαμβανομένων των ευρωπαϊκών εταιριών[semigr ]

3. καλεί την Επιτροπή να διασφαλίσει ότι οι κανόνες που συμφωνήθηκαν στο πλαίσιο του ΠΟΕ εφαρμόζονται σε τυχόν διεθνείς συμφωνίες για τις επενδύσεις και την προστασία τους π.χ. κατά των απαλλοτριώσεων και δεν θα πρέπει να έχουν αναδρομικά αποτελέσματα[semigr ]

4. καλεί την Επιτροπή και το Συμβούλιο να παρέχουν τακτικά διεξοδικές πληροφορίες όσον αφορά όχι μόνο το χρονοδιάγραμμα αλλά και το περιεχόμενο των διαπραγματεύσεων και τις τοποθετήσεις και πρωτοβουλίες των κρατών μελών κατά τις διαπραγματεύσεις στο πλαίσιο του ΟΟΣΑ σχετικά με τη σύναψη μιας Πολυμερούς Συμφωνίας για τις Επενδύσεις[semigr ]

5. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τις κυβερνήσεις και τα κοινοβούλια των κρατών μελών, τον ΟΟΣΑ και τον ΠΟΕ.